Shtatë mrekullitë e reja të botës zgjidhen me internet dhe celular
Mes tyre janë Muri i Madh kinez, Koloseu i Romes dhe rrënojat inkase në Maçu Piçu të Perusë
Rreth 100 milionë persona votuan përmes Internetit dhe telefonave celularë për 7 mrekullitë e reja të botës, mes së cilave Muri i Madh kinez, Koloseu i Romes, rrënojat inkase në Maçu Piçu, në Peru. Aktori britanik Ben Kingsley dhe aktorja amerikane Hillary Swank i shpallën fituesit në një ceremoni që u zhvillua mbrëmë në Lisbonë. Organizatorët thonë se kjo ngjarje e shumëpritur u ndoq nga rreth 1,6 miliardë teleshikues nga mbi 170 vende të botës. Gara për 7 mrekullitë e reja të botes u shpall ne vitin 1999 dhe ne te u paraqiten 21 objekte, të përzgjedhura nga një juri e përbërë nga arkitektë të njohur. Tre nga mrekullitë ishin në Amerikën Latine. Në Romë turistët mbushën dje Koloseun, një nga pikat më tërheqëse turistike për vizitorët. Koloseu ishte amfiteatri më i madh i ndërtuar gjatë perandorisë Romake dhe një mrekulli e arkitekturës së lashtë romake. Ai tërheq rreth 4 milionë vizitorë në vit. Në Indi, festime spontane përfshinë qytetin e Agrës, sapo u mor vesh që monumenti i shekullit të 17-të Taj Mahali bënte pjesë në listën e re. Njerëzit lëshuan fishekzjarrë, borhoritën dhe vallëzuan. Në Chichen Itza të Meksikës, guvernatorja e shtetit të Yucatanit, Ivonne Ortega filloi festimes sapo mori vesh lajmin. Njerëzit pritën për rezultatet në temperaturat prej 40 gradësh dhe filluan festimet sapo i morën vesh ato. Në Peru, mijëra vendas dhe turistë u mblodhën në Plaza de Amas del Cuzco për të dëgjuar lajmin se qyteti i lashtë kështjellë i Machu Picchus ishte një prej të zgjedhurve. Në Rio de Janeiro, të Brazilit festimet nuk ishin aq të bujshme pas njoftimit që Statuja e Krishtit ishte zgjedhur si një nga mrekullitë e botës. Megjithatë Sekretari i Turizmit i Brazilit ndërpreu koncertin Live Earth në plazhin e Copacabanës duke e deklaruar atë para 120 mijë personave. Qyteti i lashtë shkëmbor Petra në shkretëtirën e Jordanisë kumbonte nga festimet, ndërsa mbërriti lajmi. Farouk al Hadidi, sekretari i përgjithshëm në departamentin jordanez të turizmit tha se kjo ishte një nga pikat turistike më të rëndësishme të Jordanisë dhe botës arabe. Në Kinë, Muri i Madh, një nga strukturat më të mëdha të ndërtuara nga njeriu në botë, ishte mbushur sot plot me turistë. Muri i Madh kinez është një varg gurësh dhe shkëmbinjsh që është ndërtuar, rindërtuar dhe mirëmbajtur nga shekulli i pestë para erës sonë deri në shekullin e 16-të për të mbrojtur kufijtë veriorë të Perandorisë Kineze gjatë sundimit të dinastive të njëpasnjëshme. Në listë nuk arritën të përfshihen Akropoli i Athinës, Kulla Eifel e Parisit dhe Kremlini i Moskës.//kk//